คลังถกตร.ลงพื้นที่ลุยหนี้นอกระบบ
คลังลุยแก้หนี้นอกระบบ เตรียมส่งเจ้าหน้าที่ตำรวจฝ่ายปกครองลงพื้นที่ส่งสัญญาณถึงเจ้าหนี้
15 พ.ย. 2559

คลังลุยแก้หนี้นอกระบบ เตรียมส่งเจ้าหน้าที่ตำรวจฝ่ายปกครองลงพื้นที่ส่งสัญญาณถึงเจ้าหนี้
นายสมชัย สัจจพงษ์ ปลัดกระทรวงการคลัง เปิดเผยว่า ได้ประชุมหน่วยงานที่เกี่ยวข้องกับการแก้ไขหนี้นอกระบบทั้งหมด ทั้งสำนักงานเศรษฐกิจการคลัง (สศค.) ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) รวมถึงเจ้าหน้าที่ตำรวจ และเจ้าหน้าที่ฝ่ายปกครอง เพื่อซักซ้อมการแก้ปัญหาหนี้นอกระบบให้เป็นไปตามมติคณะรัฐมนตรี (ครม.) ที่เห็นชอบก่อนหน้านี้
ทั้งนี้ สาระสำคัญของการแก้ปัญหาหนี้นอกระบบครั้งนี้เป็นแบบครบวงจร โดย ครม.ได้เห็นชอบให้ดำเนินการเอาผิดกับเจ้าหนี้นอกระบบที่ปล่อยกู้และคิดดอกเบี้ยเกิน 15% จะมีโทษหนักตามกฎหมายที่กระทรวงยุติธรรมดำเนินการออกอยู่ โดยมีโทษจำคุกถึง 2 ปี
อย่างไรก็ตาม รัฐบาลได้มีทางเลือกให้กับเจ้าหนี้นอกระบบที่คิดดอกเบี้ยเกินกำหนดให้มาจดทะเบียนเป็นพิโกไฟแนนซ์กับ สศค. ปล่อยกู้รายย่อยคิดดอกเบี้ยได้ไม่เกิน 36% ต่อปี ซึ่งสามารถยืนเรื่องเป็นพิโกไฟแนนซ์ผ่านธนาคารออมสิน และ ธ.ก.ส. ที่จะทำหน้าที่กลั่นกรองเบื้องต้นก่อนเสนอเรื่องมาให้ สศค.พิจารณาและเสนอให้ รมว.คลังเห็นชอบ
"คลังจะขอความร่วมมือเจ้าหน้าที่ตำรวจและฝ่ายปกครองลงไปตรวจสอบเจ้าหนี้นอกระบบในแต่ละพื้นที่ ที่คิดดอกเบี้ยเกินกฎหมายกำหนด เป็นการส่งสัญญาณให้รับรู้ว่ารัฐบาลต้องการแก้ปัญหาหนี้นอกระบบให้เกิดผลในทางปฏิบัติจริง และเป็นการแก้ทั้งระบบไม่ได้แก้เป็นส่วนๆ เหมือนที่ผ่านมา" นายสมชัย กล่าว
สำหรับลูกหนี้ ครม.ได้ให้ธนาคารออมสิน และ ธ.ก.ส. ตั้งหน่วยงานแก้ปัญหาหนี้นอกระบบขึ้นมาดูแลเป็นหนึ่งในภารกิจหลักของธนาคาร และต้อง เป็นหน่วยงานที่มีอยู่ในโครงสร้างของธนาคาร ไม่ได้เป็นงานเฉพาะกิจเหมือนที่ผ่านมา เพื่อทำหน้าช่วยลูกหนี้นอก ระบบมีภาระที่ลดลง เช่น โอนเข้ามาเป็นลูกหนี้ของธนาคารคิดดอกเบี้ยต่ำ รวมทั้งการปล่อยกู้ฉุกเฉินให้กับผู้มีรายได้น้อย เพื่อจะไม่ต้องไปกู้หนี้นอกระบบ ขณะที่ลูกหนี้นอกระบบที่มีปัญหากับเจ้าหนี้นอกระบบไม่สามารถตกลงแก้ไขได้ จะมีคณะกรรมการเจรจาหนี้ในแต่ละพื้นที่ดำเนินการเรื่องนี้อยู่แล้ว